**POROČILO O IZMENJAVI V AMSTERDAMU (prvi semester 2016/17)**

Za izmenjavo sem se odločila v zadnjem letniku dodiplomskega študija, in sicer v zimskem semestru. Bila sem v Amsterdamu na Nizozemskem, saj je to mesto, že ko sem ga prvič obiskala, name naredilo močan vtis in sem ga hotela doživeti še v daljšem obdobju. Z izmenjavo sem predvsem z osebnega vidika zelo zadovoljna, saj se mi zdi, da s tem odrasteš in se preizkusiš v vlogah, ki jih nisi vajen. Kar pa se tiče same organizacije, pa sem bila kar malo razočarana nad zmedenostjo same fakultete na Nizozemskem. Njihovo opravičilo za vse skupaj je bilo sicer to, da so modul, ki sem ga obiskovala jaz, letos izvajali prvič, zato niso še točno vedeli, kako bodo stvari potekale, zato so se skozi ves semester še močno lovili, kar smo najbolj občutili študentje na izmenjavi. A na koncu koncev sem tudi iz vseh teh, mogoče včasih neprijetnih situacij, potegnila, kar se je dalo dobrega.

Vsa predavanja in konzultacije so potekala v angleščini, kar mi ni povzročalo nobenih težav. Kar sem sama izkusila, je, da tam vsa predavanja, vaje potekajo v obliki skupinskih diskusij in na zelo sproščen način. Odnos profesor-učenec je na neformalni ravni, sproščen, občasno celo bolj prijateljski. Kakovost študija bi ne glede na vse zaplete ocenila dobro, saj se vseeno zelo trudijo, da bi bil študij prijazen in ugoden študentom, se prilagajajo, dopuščajo inovativnost in so odprti za spremembe.

Glede na to da sem si izbrala Amsterdam in tudi živela skoraj v centru (15 min ven s kolesom), lahko rečem, da sem se vnaprej informirala o samih stroških življenja. Je res, da samo bivanje ni poceni, prav tako ne prehranjevanje v restavracijah in nočno življenje, ampak imaš pa zato toliko drugih možnosti, ki jih lahko uživaš zastonj oziroma za malo denarja, tu govorim o različnih delavnicah, dogodkih. Tudi osnovne življenjske potrebščine v trgovinah so na enaki cenovni ravni kot pri nas.

Bivala sem v študentskem domu, v svoji sobi, s svojo kopalnico, nadstropje pa sem si delila še z dvanajstimi drugimi študenti, s katerimi smo imeli skupno kuhinjo in dnevni prostor. Za to sem na mesec odštela dobrih 400 evrov, kar je še med cenejšimi ponudbami. Sistem rezervacije sob pa se mi zdi, da gre po sistemu, kdor prej rezervira, prej ima. Fakulteta, ki sem jo obiskovala, je velik kampus, z več stavbami in zunanjimi prostori. Glede na to, da je več študijev združenih na tem kampusu, opaziš veliko tujih študentov in študentk, ki so ali na izmenjavi ali pa prav na študiju v tujini. Torej, možnosti za druženje in širjenje socialnih mrež, tako s tujimi kot domačimi študenti, je ogromno.

Kar se tiče samega mesta, kot sem rekla že takoj na začetku, ko sem ga sama prvič obiskala pred dvema letoma, je name naredilo močan vtis, s svojo energijo in atmosfero, da sem takoj vedela, da se bom tja še vrnila. Vse imaš pri roki in vedno se nekaj dogaja. Dejavnosti za preživljanje prostega časa je neomejeno, že če se samo zapelješ s kolesom okoli po mestu ali parkih, boš opazil in začutil dogajanje. Študentom, ki razmišljajo o izmenjavi v Amsterdamu, bi rekla samo, da naj izkoristijo to edinstveno priložnost, in ne bo jim žal.

L. G.